Jólagjöfin í ár: Gullni hálftíminn / 10/2005

Svona í tilefni jólanna ætlar þessi jólasveinn (þ.e. undirritaður) að gefa lesendum Tölvuheims gjöf. Þessi gjöf er gulls ígildi og á við um öll tæknimál og þess vegna fleiri svið mannlífsins. Hún getur leyst allan ykkar vanda, sama hvaða nafni hann nefnist!

Gjöfin er í formi hugmyndar, þannig að lesendur eru beðnir velvirðingar á því að fá ekki að afþakka hana eða rífa utan af henni (hmm, er ekki blaðið pakkað inn þegar það berst áskrifendum? Þeir fá þá eitthvað að taka upp og það verður bara að duga!).

Þetta er hugmyndin um gullna hálftímann. Hugsunin að baki honum er sú að eyða ótilteknum tíma í að kynna sér nýja hluti þegar maður verður sér úti um þá.

Gullni hálftíminn þarf ekki að vera þrjátíu mínútur, hann getur verið bæði lengri og styttri, eftir því sem við á. Takmarkið er að fara yfir það helsta sem hluturinn býður upp á. Dæmi um slíkt er t.d. nýr hugbúnaður sem er settur upp í tölvunni eða hugbúnaður sem maður er að byrja að nota og hefur ekki notað áður (reyndar er ansi snjallt að eyða gullna hálftímanum í hluti sem maður hefur svo sem notað áður en kann ekki mikið á). Þetta getur einnig átt við um ný tæki, svo sem DVD-spilara eða nýjan farsíma.

Mörgum skrefum framar

Hvað um það, tíminn sem maður „eyðir“ í að kynna sér möguleikana sem standa til boða er gullni hálftíminn. Það skiptir ekki máli hvort það eru bara fimm mínútur eða tveir klukkutímar. Eftir gullna hálftímann stendur maður mörgum skrefum framar öllum hinum hvað varðar notkun tækisins/tækninnar, þar sem maður gerir sér grein fyrir því hvað hægt er að gera og upp á hvað tæknin býður. Það eitt er nóg til að gera hvern mann að sérfræðingi í meðferð tækisins/tækninnar.

Þar fyrir utan er það staðreynd að gullni hálftíminn sparar manni ómældan tíma seinna meir í að reyna að gera eitthvað sem maður veit ekki hvernig á að gera eða veit ekki hvort hægt sé að gera. Flestir kannast við að hafa uppgötvað einhverja einfalda aðferð til að gera eitthvað í tölvunni, hvort sem um er að ræða sjálfvirkt efnisyfirlit í ritvinnslunni (ha! vissuð þið það ekki?) eða að nota Ctrl og stafinn „o“ til að slá inn vefslóð í stað þess að hamast við að hreyfa músina og slá hana inn í „address stikuna“ svo notað sé tölvumál. Ég veit dæmi þess að fólk hefur ekki kunnað sjálfvirkt blaðsíðutal og þegar einni blaðsíðu er bætt inn í þá þarf að breyta öllum blaðsíðutölunum handvirkt. Það er pirrandi, þreytandi og mikið mæðuverk, ekki síst ef gera þarf svo nokkrum sinnum.

Sniðugt áramótaheit

Hugsið ykkur hvað þeir eru margir sem nota bara brot af því sem tölvan býður upp á. Hvers vegna er ekki meira notað? Hvers vegna er farið að framleiða einfaldar tölvur eða einfalda farsíma? Vegna þess að fólk kann ekki að nýta sér tæknina – kann það ekki vegna þess að það veit ekki af möguleikunum. Það er málið.

Nú treysti ég því að allir lesendur Tölvuheims og þá sérstaklega lesendur þessa pistils strengi það áramótaheit að gefa sér þann tíma sem þarf, það er að segja gullna hálftímann á komandi ári þegar um nýja tækni eða nýtt tól er að ræða. Sá tími mun skila sér margfalt og þá komist þið að raun um að hugmyndin um gullna hálftímann er þyngdar sinnar virði í gulli.

Gleðileg jól og farsælt komandi ár!